ภาพรวมการขับเคลื่อน โครงการไทยนิยม ยั่งยืน นโยบายสำคัญของรัฐบาล
กระทรวงมหาดไทย บูรณาการความร่วมมือกับหลายภาคส่วน ขับเคลื่อนการดำเนินงานโครงการไทยนิยม ยั่งยืน อย่างต่อเนื่อง หวังตอบสนองความต้องการของประชาชนในหมู่บ้านและชุมชน และแก้ปัญหาที่เกิดขึ้นให้ตรงจุด รวมทั้งยังเป็นการสร้างเสริมรายได้และอาชีพได้อีกทาง 

“โครงการไทยนิยม ยั่งยืน” ที่รัฐบาลบูรณาการทุกภาคส่วนดำเนินการเพื่อตอบสนองความต้องการของประชาชน ภายใต้การประสานงานของกระทรวงมหาดไทย ที่จัดตั้งทีมขับเคลื่อนการพัฒนาประเทศระดับตำบล เน้นใช้หลัก "ประชารัฐ"  ซึ่งพลเอกประยุทธ์ จันทร์โอชา นายกรัฐมนตรี ได้กำชับให้หน่วยงานที่เกี่ยวข้องติดตามการขับเคลื่อนโครงการ  สร้างความรู้ความเข้าใจ ปรับกระบวนการทางความคิดให้ประชาชนมีส่วนร่วมในการพัฒนาประเทศ หวังแก้ไขปัญหาให้ประชาชนในทุกมิติ โดยเฉพาะการลดความเหลื่อมล้ำและสร้างความปรองดอง
 
ความมุ่งมั่น ตั้งใจของรัฐบาล เห็นผลเป็นรูปธรรม เมื่อการดำเนินโครงการไทยนิยม ยั่งยืน สามารถแก้ไขปัญหาให้ประชาชนและยกระดับชุมชนได้ 
ล่าสุด  นายนิสิต จันทร์สมวงศ์ รองปลัดกระทรวงมหาดไทย กล่าวว่า จากการดำเนินการที่ผ่านมา โดยเฉพาะ โครงการส่งเสริมเศรษฐกิจและพัฒนาศักยภาพชุมชน ที่ได้จัดสรรงบประมาณลงไปสู่ชุมชนและหมู่บ้านละ 200,000 บาท มีชุมชนเข้าร่วมการดำเนินการ 82,233 ชุมชน และได้เสนอโครงการถึง 81,558 หมู่บ้าน ส่วนใหญ่เป็นโครงการที่เกิดประโยชน์กับประชาชนและคนในพื้นที่เป็นอย่างมาก ทั้งโครงการที่ส่งเสริมการสร้างงาน สร้างอาชีพ สร้างรายได้โครงการที่ส่งเสริมคุณภาพชีวิตของประชาชน รวมทั้งเป็นโครงการที่เกี่ยวกับคุณภาพชีวิตของประชาชนโดยตรง ทั้งนี้โครงการต่างๆ เหล่านี้ นอกจากจะดำเนินการในเขตพื้นที่กว่า 8 หมื่นหมู่บ้านทั่วประเทศแล้วยังดำเนินการในพื้นที่เขต กทม.กว่า 2,000 ชุมชนอีกด้วย

รองปลัดกระทรวงมหาดไทย ยังย้ำด้วยว่า โครงการไทยนิยม ยั่งยืน ถือเป็น โครงการที่ประชาชนคิด ประชาชนทำ และรับผิดชอบอย่างแท้จริง ซึ่งพร้อมที่จะดำเนินการขับเคลื่อนไปอย่างต่อเนื่อง  ส่วนโครงการที่ดำเนินการแล้วเกิดประโยชน์และเกิดผลดี ก็จะมีการขยายผลต่อยอดต่อไป ซึ่งรัฐบาล ไม่ได้นิ่งนอนใจและจะไม่ทิ้งโครงการใดแม้แต่โครงการเดียว

หลังจากที่ประชุม ครม.มีมติเห็นชอบให้ขยายเวลาดำเนินการโครงการไทยนิยม ยั่งยืนของทุกกระทรวง โดยในส่วนกระทรวงมหาดไทย ได้ขยายเวลาการดำเนินการโครงการหมู่บ้านละ 200,000 บาท ไปจนถึงสิ้นปี 2561 โดยพิจารณาตามความพร้อมของพื้นที่ รวมทั้งการเปลี่ยนโครงการและผลกระทบที่เกิดจากภัยธรรมชาติ ทั้งนี้ จึงเห็นได้ว่า โครงการดังกล่าวถือเป็นส่วนสำคัญอย่างยิ่งในการสร้างรายได้ให้ชุมชน กระตุ้นเศรษฐกิจฐานราก ยกระดับพัฒนาคุณภาพชีวิต น้อมนำศาสตร์พระราชา หลักเศรษฐกิจพอเพียงมาใช้ ซึ่งกระทรวงมหาดไทย จะเร่งติดตามประเมินผลการดำเนินโครงการอย่างต่อเนื่องเพื่อให้การดำเนินโครงการบรรลุตามวัตถุประสงค์